CELEX: 52016PC0833
Language: bg
Date: 2017-01-06
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 6.1.2017
            COM(2016) 833 final
            2016/0417(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за изменение на Решение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност
            
               
         
         
            
               Обяснителен меморандум
            
            
               В съответствие с член 395, параграф 1 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  1
                (наричана по-долу „Директивата за ДДС“) Съветът, действащ с единодушие по предложение на Комисията, може да упълномощи всяка държава членка да прилага специални мерки за дерогация от разпоредбите на посочената директива, за да се опрости процедурата за събиране на ДДС или да се предотвратят определени форми на избягване на данъци и отклонение от данъчно облагане.
            
            
               С писмо, заведено в Комисията на 26 септември 2016 г., Люксембург поиска разрешение да продължи да освобождава от ДДС данъчно задължените лица, чийто годишен оборот е под определен праг, и да увеличи този праг от 25 000 EUR на 30 000 EUR. В съответствие с член 395, параграф 2 от Директивата за ДДС, с писмо от 4 октомври 2016 г. Комисията информира останалите държави членки за отправеното от Люксембург искане. С писмо от 5 октомври 2016 г. Комисията уведоми Люксембург, че разполага с цялата необходима информация, за да разгледа искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Дял XII, глава 1 от Директивата за ДДС предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определено равнище. Това освобождаване означава, че данъчно задълженото лице не е длъжно да начислява ДДС върху своите доставки и следователно не може да приспада ДДС за получените доставки, вложени в производството.
            
            
               Тази мярка беше въведена за пръв път в съответствие с разпоредбите на член 14 от Директива 67/228/EИО на Съвета
                  2
               . При все това държавите членки, които не бяха използвали правото на избор, предвидено съгласно посочената разпоредба, можеха впоследствие, съгласно член 24, параграф 2, буква б) от Директива 77/388/EИО, понастоящем преработен като първа алинея от член 285 от Директивата за ДДС, да освобождават от ДДС само данъчно задължените лица, чийто годишен оборот е не по-висок от 5000 EUR или тяхната равностойност в национална валута. В съответствие с член 285, втора алинея от Директива за ДДС, посочените държави членки могат да предоставят прагово освобождаване на данъчно задължените лица, чийто годишен оборот превишава тавана, определен от тях за тяхното прилагане.
            
            
               До края на 2012 г. Люксембург освобождава от ДДС данъчно задължените лица, чийто годишен оборот е не по-висок от 10 000 EUR. Освен това Люксембург уведоми Комисията, че е използвал възможността съгласно член 285, втора алинея от Директива 2006/112/ЕО за предоставяне на прагово освобождаване на данъчно задължените лица, чийто годишен оборот е между 10 000 EUR и 25 000 EUR.
            
            
               Прилагането на увеличения праг за освобождаване беше подходящо за опростяване на системата на ДДС за малките предприятия чрез значително намаляване на тежестта върху предприятията, отговарящи на условията за посочения режим, като ги освобождава от голяма част от задълженията по общия режим за ДДС. Съответно Люксембург поиска и получи дерогация да прилага праг за оборота от 25 000 EUR по отношение на режима на освобождаване за малките предприятия, като същевременно премахна прилагането на праговото освобождаване. 
            
            
               Тази дерогация е разрешена с Решение 2013/677/ЕС на Съвета
                  3
                за периода до 31 декември 2016 г.
            
            
               С цел да се поддържа реалната му стойност и, следователно, пълната полза от опростяването му във времето, Люксембург иска също така разрешение да преразгледа действащия праг с оглед на увеличаването му в съответствие със система за индексиране.
            
            
               Ето защо Люксембург изиска мярката да бъде удължена, считано от 1 януари 2017 г., и в допълнение —максимално разрешеният праг за освобождаване да бъде увеличен на 30 000 EUR годишен оборот. 
            
            
               Според компетентните органи на Люксембург, в съответствие с член 395, параграф 1, втора алинея от Директивата за ДДС, исканата специална мярка ще има незначително въздействие върху общия размер на приходите от ДДС, осъществени на етапа на крайното потребление (не повече от 0,12 %). Чрез това искане Люксембург желае да облекчи тежестта върху бизнеса, както и да стимулира развитието на малките предприятия. Същевременно Люксембург желае да намали тежестта върху данъчната администрация чрез ограничаване на необходимостта от контрол на малките данъчно задължени лица, който е относително скъпоструващ в сравнение с размера на въпросния ДДС, и да засили контролните си дейности по отношение на по-големите данъчно задължени лица. Това е в съответствие с член 395, параграф 1, първа алинея от Директивата за ДДС, където се посочва, че може да се разреши на държавите членки да въведат специални мерки за дерогация от разпоредбите на Директивата за ДДС, за да се опрости процедурата за събиране на ДДС. 
            
            
               В този контекст следва да се отбележи, че мярката е и ще остане незадължителна за данъчно задължените лица.
            
            
               Люксембург не е посочил краен срок за тази дерогация. Дерогациите от Директивата за ДДС все пак следва винаги да бъдат ограничени във времето, така че тяхното въздействие да може да бъде оценено. Освен това разпоредбите на членове 281 — 294 от Директивата за ДДС, отнасящи се до специалния режим за малките предприятия, са в процес на преразглеждане. Както бе обявено в плана за действие относно ДДС
                  4
               , предложението на Комисията под формата на всеобхватен пакет с мерки за опростяване, в т. ч. директива за изменение на разпоредбите на Директивата за ДДС, отнасящи се до специалния режим за малките предприятия, следва да бъде представено до края на 2017 г.
            
            
               Поради това се предлага срокът на дерогацията да бъде удължен за нов период минимум до 31 декември 2019 г. или до влизането в сила на директива за изменение на разпоредбите на Директивата за ДДС, отнасящи се до специалния режим за малките предприятия. В правомощията на компетентните органи на Люксембург е да решат до каква степен и дали да използват система за индексация по отношение на дерогацията, приложима до 30 000 EUR.
            
            
               •Съгласуваност със съществуващите разпоредби в тази област на политиката
            
            
               Подобни дерогации са били предоставяни на други държави членки. На Белгия
                  5
                бе определен праг от 25 000 EUR, на Полша
                  6
                — праг от 30 000 EUR, на Литва
                  7
                — праг от 45 000 EUR, на Латвия
                  8
                и Словения
                  9
                — праг от 50 000 EUR, на Италия
                  10
                и Румъния
                  11
                — праг от 65 000 EUR.
            
            
               •Съгласуваност с другите политики на Съюза
            
         
         
            
               Мярката е в съответствие с целите на Съюза по отношение на малките предприятия, както са изложени в съобщението на Комисията „Мисли първо за малките!“ „Small Business Act“ за Европа“
                  12
               , в което държавите членки се призовават да вземат предвид характерните особености на малките и средните предприятия, когато създават законодателство и, съответно, да опростят съществуващата нормативна уредба.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               Член 395 от Директивата за ДДС.
            
            
               •Субсидиарност (при неизключителна компетентност) 
            
            
               
                  Като се има предвид разпоредбата от Директивата за ДДС, на която се основава предложението, принципът на субсидиарност не се прилага.
               
            
            
               •Пропорционалност
            
            
               
                  Решението касае даването на разрешение на държава членка по нейно искане и не представлява задължение.
               
            
            
               Предвид ограничения обхват на дерогацията специалната мярка е пропорционална на поставената цел, а именно опростяване за допълнителен брой данъчно задължени лица и за данъчната администрация.
            
            
               •Избор на инструмент
            
            
               Предлаган инструмент: решение за изпълнение на Съвета.
            
            
               По силата на член 395 от Директива 2006/112/EО на Съвета дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Решение за изпълнение на Съвета е най-подходящият инструмент, тъй като негов адресат може да бъде отделна държава членка.
            
            
               3.РЕЗУЛТАТИ ОТ ПОСЛЕДВАЩИ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО
            
            
               •Консултации със заинтересованите страни
            
            
               Настоящото предложение се основава на искане, отправено от Люксембург, и се отнася само до тази държава членка.
            
            
               •Събиране и използване на експертни становища
            
            
               Не бяха необходими външни експертни становища.
            
            
               •Оценка на въздействието
            
            
               Предложението за решение за изпълнение на Съвета има за цел удължаване на срока на мярка за опростяване, която премахва голяма част от свързаните с ДДС задължения за предприятията с годишен оборот, не по-висок от 30 000 EUR. Това ще има положително въздействие върху намаляването на административната тежест за още 970 данъчно задължени лица, което представлява 1,2 % от данъчно задължените лица, регистрирани по ДДС и, впоследствие, за данъчната администрация. Бюджетното въздействие от гледна точка на приходите от ДДС за Люксембург възлиза на не повече от 0,12 % от приходите от ДДС.
            
            
               4.ОТРАЖЕНИЕ ВЪРХУ БЮДЖЕТА
            
         
         
            
               Предложението няма отражение върху бюджета на ЕС, тъй като Люксембург ще извърши изчисление на компенсацията в съответствие с член 6 от Регламент (ЕИО, Евратом) № 1553/89 на Съвета
                  13
               .
            
            
               2016/0417 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  14
               , и по-специално член 395 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)Съгласно член 285 от Директива 2006/112/ЕО държавите членки, които не са се възползвали от възможността за избор по член 14 от Втора директива 67/228/ЕИО на Съвета от 11 април 1967 г. за хармонизиране на законодателствата на държавите членки относно данъците върху оборота — структура и процедури за прилагане на общата система на данъка върху добавената стойност
                  15
               , могат да освободят от облагане данъчно задължените лица, чийто годишен оборот не надвишава 5000 EUR или тяхната равностойност в национална валута. Те могат също да предоставят прагово освобождаване на данъчно задължените лица, чийто годишен оборот превишава тавана, определен от тях за тяхното прилагане.
            
            
               (2)С Решение 2013/677/ЕС на Съвета
                  16
                на Люксембург бе дадено разрешение, под формата на мярка за дерогация, до 31 декември 2016 г. да освобождава от облагане данъчно задължени лица, чийто годишен оборот е не по-висок от 25 000 EUR.
            
            
               (3)С писмо, заведено в Комисията на 26 септември 2016 г., Люксембург поиска разрешение за мярка за дерогация от член 285 от Директива 2006/112/ЕО с цел това освобождаване да се удължи, считано от 1 януари 2017 г., и в същото време прагът да се увеличи от 25 000 EUR на 30 000 EUR. 
            
            
               (4)С писмо от 4 октомври 2016 г. Комисията информира останалите държави членки за отправеното от Люксембург искане. С писмо от 5 октомври 2016 г. Комисията уведоми Люксембург, че разполага с цялата необходима информация, за да разгледа искането.
            
            
               (5)От информацията, предоставена от Люксембург, още 970 данъчно задължени лица евентуално биха могли да се възползват от тази мярка, за да намалят своите задължения по ДДС, посочени в дял XI, глави 2—6 от Директива 2006/112/ЕО. Съответно тежестта на данъчната администрация за събиране на данъци и одитиране на малките предприятия също ще бъде намалена. 
            
            
               (6)Предвид факта, че разрешената на Люксембург дерогация ще доведе до намаляване на задълженията, свързани с ДДС, за малките предприятия, като те все пак имат право да изберат да прилагат общия режим за ДДС в съответствие с член 290 от Директива 2006/112/ЕО, на Люксембург следва да бъде разрешено да прилага по-високия праг до 31 декември 2019 г. 
            
            
               (7)По принцип дерогациите се предоставят за ограничен срок, за да може да се прецени дали специалната мярка е подходяща и ефективна. Поради това исканата дерогация следва да бъде ограничена във времето и да се придружава от клауза за изтичане на срока на действие. При все това, разпоредбите на членове 281—294 от Директива 2006/112/ЕО относно специалния режим за малките предприятия са предмет на преразглеждане и поради това директива за изменение на тези разпоредби от Директивата за ДДС би могла да влезе в сила преди 31 декември 2019 г.
            
            
               (8)Съгласно предоставената от Люксембург информация увеличеният праг ще има незначително въздействие върху общия размер на данъчните приходи, събирани на етапа на крайното потребление. 
            
            
               (9)Исканата дерогация е в съответствие с целите на Съобщението на Комисията „Мисли първо за малките!“ „Small Business Act“ за Европа от 25 юни 2008 г.
                  17
               
            
            
               (10)Дерогацията няма отражение върху собствените ресурси на Съюза набирани от ДДС, тъй като Люксембург ще извърши изчисление на компенсация по член 6 от Регламент (ЕИО, Евратом) № 1553/89 на Съвета
                  18
               .
            
         
         
            
               (11)Поради това Решение 2013/677/ЕС следва да бъде съответно изменено,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Членове 1 и 2 от Решение 2013/677/EС се заменят със следното:
            
            
               „Член 1
            
            
               Чрез дерогация от член 285 от Директива 2006/112/EО на Люксембург се разрешава да освободи от ДДС данъчно задължените лица, чийто годишен оборот е не по-висок от 30 000 EUR.
            
            
               Член 2
            
            
               Настоящото решение поражда действие в деня на нотифицирането му.
            
            
               Настоящото решение се прилага до настъпването на по-ранната от следните две дати: датата на влизане в сила на директива за изменение на разпоредбите на членове 281—294 от Директива 2006/112/ЕО, отнасящи се до специалния режим за малките предприятия, или 31 декември 2019 г.“.
            
            
               Член 2
            
            
               Адресат на настоящото решение е Великото херцогство Люксембург.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  ОВ L 347, 11.12.2006 г., стр. 1.
               
               
                  
                     (2)
                  Втора директива 67/228/ЕИО на Съвета от 11 април 1967 г. за хармонизиране на законодателствата на държавите членки относно данъците върху оборота — структура и процедури за прилагане на общата система на данъка върху добавената стойност (ОВ 71, 14.4.1967 г., стр. 1303).
               
               
                  
                     (3)
                  Решение за изпълнение 2013/677/ЕС на Съвета от 15 ноември 2013 г. за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 316, 27.11.2013 г., стр. 33).
               
               
                  
                     (4)
                  Съобщение на Комисията до Европейския парламент, Съвета и Европейския икономически и социален комитет относно план за действие във връзка с ДДС; Към единно пространство на ЕС по отношение на ДДС — Време за избор, Брюксел, 7.4.2016 г., COM(2016)148 final.
               
               
                  
                     (5)
                  Решение за изпълнение (ЕС) 2015/2348 на Съвета от 10 декември 2015 г. за изменение на Решение за изпълнение 2013/53/ЕС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 330, 16.12.2015 г., стр. 51).
               
               
                  
                     (6)
                  Решение за изпълнение 2015/1173/ЕС на Съвета от 14 юли 2015 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 189, 17.7.2015 г., стр. 36).
               
               
                  
                     (7)
                  Решение за изпълнение 2014/795/ЕС на Съвета от 7 ноември 2014 г. за удължаване на срока на действие на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 44).
               
               
                  
                     (8)
                  Решение за изпълнение 2014/796/ЕС на Съвета от 7 ноември 2014 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 46).
               
               
                  
                     (9)
                  Решение за изпълнение 2013/54/EС на Съвета от 22 януари 2013 г. за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 22, 25.1.2013 г., стр. 15).
               
               
                  
                     (10)
                  Решение за изпълнение 2016/1988/ЕС на Съвета от 8 ноември 2016 г. за изменение на Решение за изпълнение 2013/678/ЕС за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 306, 15.11.2016 г., стр. 1).
               
               
                  
                     (11)
                  Решение за изпълнение 2014/931/ЕС на Съвета от 16 декември 2014 г. за удължаване на срока на прилагане на Решение за изпълнение 2012/181/ЕС за предоставяне на разрешение на Румъния да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 365, 19.12.2014 г., стр. 145).
               
               
                  
                     (12)
                  COM(2008) 394 от 25 юни 2008 г.
               
               
                  
                     (13)
                  ОВ L 155, 7.6.1989 г., стр. 9—13.
               
               
                  
                     (14)
                  ОВ L 347, 11.12.2006 г., стр. 1.
               
               
                  
                     (15)
                  ОВ 71, 14.4.1967 г., стр. 1303/67.
               
               
                  
                     (16)
                  Решение за изпълнение 2013/677/ЕС на Съвета от 15 ноември 2013 г. за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 316, 27.11.2013 г., стр. 33).
               
               
                  
                     (17)
                  Съобщение на Комисията до Съвета, Европейския парламент, Европейския икономически и социален комитет и Комитета на регионите — „Мисли първо за малките!“ „Small Business Act“ за Европа, Брюксел, 25.6.2008 г., COM(2008) 394 окончателен. 
               
               
                  
                     (18)
                  Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).